text: Politiet laver razziaer i denne uge
  24 oktober 2011 kl. 11.03
  Politiet er efter uopmærksomme bilister lige nu.
  Uopmærksomhed er skyld i hver tredje trafikulykke ? alene sidste år mistede 98 personer livet i trafikken på grund af uopmærksomhed, viste en nylig undersøgelse fra Haverikommissionen.
  Derfor kigger politiet i denne tid efter uopmærksomme bilister.
  Det sker som led i kampagnen ?Kør bil, når du kører bil? som Rådet for Sikker Trafik, TDC og De Regionale Færdselssikkerhedsudvalg står bag.
  Næsten halvdelen af bilisterne har inden for det seneste år været ved at køre galt, fordi de var uopmærksomme i trafikken, viser en undersøgelse, som folkene bag kampagnen har fået lavet.
  I undersøgelsen er 1038 mænd og kvinder blevet spurgt om, hvad de laver, når de kører bil.
  46 % siger, at de drikker og spiser, mens de kører bil.
  29 % roder med deres GPS, mens de kører.
  23 % læser sms, mens de kører.
  22 % flytter rundt på ting/leder efter noget i bilen, mens de kører.
  17 % skriver sms, mens de kører bil.
  For nylig slog Haverikommissionen fast, at 98 ud af 231 dødsulykker på de danske veje i 2010 skyldtes uopmærksomhed.
  